text: Afdød solgte fyrværkeri til unge
  11 oktober 2011 kl. 06.51
  Den afdøde efter eksplosionen i Andst havde solgt krudt i årevis.
  Ifølge Ekstra Bladet havde det mandlige offer efter eksplosionsulykken i årevis solgt krudt.
  - Jeg husker tilbage fra, da vi gik i 7.-8-klasse, at vi købte fyrværkeri hos ham ved nytårstid. Og det var hos ham, vi kunne købe store kanonslag og det, som virkelig sagde bang. Han havde store mængder fyrværkeri og det stod stablet op i kasser, siger en 24-årige mand, der ønsker at være anonym, til ekstrabladet.dk. 
  Hele dagen har folk, der kendte de dræbte, skrevet mindeord til de to på deres facebooksider. 
  Den afdøde mand efterlader sig en datter på 17 år.
  Kvinden havde tre børn. Ingen af børnene boede hos parret på Jernbanegade i Brørup. 
  På adressen har ammunitionsryddere fjernet 100-150 kasser med fyrværkeri, som godt nok var lovligt, men ikke i de mængder - ligesom fyrværkeriet heller ikke var opbevaret efter reglerne. 
  Politiet er efter den voldsomme eksplosionsbrand lørdag tilsyneladende ved at optrevle et sønderjysk fyrværkeri-netværk. To mænd er anholdt i sagen.
  